ภาระกิจช่วย 13 ชีวิตใกล้ลุล่วง! หมูตัวที่ 10 ถึงมือหมอ จับตาอีก 3 รายโผล่ปากถ้ำคืนนี้
ภาระกิจช่วย 13 ชีวิตใกล้ลุล่วง! หมูตัวที่ 10 ถึงมือหมอ จับตาอีก 3 รายโผล่ปากถ้ำคืนนี้
10 ก.ค. 2561

จากกรณีที่เจ้าหน้าที่ทหาร ตำรวจ หน่วยบัญชาการสงครามพิเศษทางเรือ (นสร.) หรือ หน่วยซีล กู้ภัย และอื่นๆ ที่ร่วมภารกิจปฏิบัติการช่วยเหลือนักฟุตบอลเยาวชนทีมหมูป่า และผู้ฝึกสอน รวม 13 ชีวิต ที่ติดอยู่ภายในถ้ำหลวง วนอุทยานถ้ำหลวง-ขุนน้ำนางนอน จ.เชียงราย ตั้งแต่วันที่ 8 ก.ค. และ 9 ก.ค.2561 โดยวานนี้สามารถนำตัวเด็กๆ ออกจากถ้ำมาได้แล้วจำนวน 8 คน
ล่าสุดในวันนี้ (10 ก.ค.) ผู้สื่อข่าวรายงานการช่วยเหลือทีมหมูป่าในถ้ำหลวงที่ยังเหลืออยู่อีก 5 คนว่า เจ้าหน้าที่ได้ช่วยเหลือนักฟุตบอลทีมหมูป่าอะคาเดมี่คนที่ 9 และ 10 ออกมาเรียบร้อยแล้ว อยู่ระหว่างการตรวจเบื้องต้นที่เต้นท์แพทย์สนาม บริเวณหน้าปากถ้ำ โดยหมูป่าคนที่ 10  เดินทางถึงปากถ้ำเวลา 16.33 น. และขณะนี้กำลังอยู่ระหว่างตรวจร่ายกายที่เต้นท์แพทย์สนามเช่นกัน
ขณะที่รถพยาบาลถูกเตรียมไว้พร้อมแล้ว บริเวณโดยรอบมีการปิดถนนแล้วเช่นกัน คาดว่าทั้งคู่จะถูกส่งขึ้นเฮลิคอปเตอร์เดินทางไปโรงพยาบาลเชียงรายฯพร้อมกัน นอกจากนี้มีรายงานว่าหมูป่าคนที่ 11 คนที่ 12 และคนที่ 13 มาถึงโถง 3 เป็นเรียบร้อยแล้ว และอยู่ระหว่างการช่วยเหลือเพื่อพาตัวออกมา
ทั้งนี้หากมีข้อมูลเพิ่มเติม “ข่าวหุ้นธุรกิจออนไลน์” จะรายงานให้ทราบในครั้งต่อไป